P6_TA(2006)0351

Ponarejanje zdravil

Resolucija Evropskega parlamenta o ponarejanju zdravil

Evropski parlament,

- ob upoštevanju deklaracije šefov držav in vlad skupine G8 o boju proti ponarejanju, sprejete na vrhu v Sankt Peterburgu 15., 16. in 17. julija 2006,

- ob upoštevanju Rimske deklaracije, sprejete na mednarodni konferenci Svetovne zdravstvene organizacije (WHO) dne 18. februarja 2006,

- ob upoštevanju pobud Komisije o spoštovanju pravic intelektualne lastnine in njenega akcijskega načrta proti ponarejanju in piratstvu, sprejetega v oktobru 2005,

- ob upoštevanju sodbe Sodišča Evropskih skupnosti z dne 13. septembra 2005 (C 176/03), ki daje Evropski skupnosti dodatne pristojnosti za izrekanje kazenskih sankcij za ponarejanja,

- ob upoštevanju resolucije Svetovne zdravstvene organizacije o javnem zdravju, inovacijah, temeljnih raziskavah na področju zdravja in intelektualni lastnini, sprejete 29. maja 2006,

- ob upoštevanju člena 108(5) svojega Poslovnika,

A. ker so posledice ponarejanja zdravil izredno hude in ogrožajo zdravje in življenja milijonov ljudi,

B. ker je po mnenju Svetovne zdravstvene organizacije "ponarejeno tisto zdravilo, ki je namenoma in z goljufivimi nameni opremljeno z nalepko, ki vsebuje napačne podatke o njegovi istovetnosti in/ali izvoru. Gre lahko za ponaredek originalnega ali generičnega izdelka. Med ponarejenimi izdelki nekateri vsebujejo dobre sestavine, nekateri slabe, nekateri pa celo nimajo aktivnih sestavin ali pa jih imajo v neustreznih količinah, pri nekaterih pa je bila potvorjena embalaža",

C. ker so ponarejena zdravila razširjena predvsem v državah v razvoju in se največkrat uporabljajo za zdravljenje smrtnih okužb, kot so malarija, tuberkuloza in HIV/AIDS,

D. ker po ocenah Svetovne zdravstvene organizacije ponarejena zdravila predstavljajo že 10% svetovnega trga, po ocenah ameriške FDA (Food and Drug Administration) pa celo več kot 10%; ker je do 70 % zdravil proti malariji, ki so v obtoku v Kamerunu, ponarejenih, prav tolikšen odstotek je leta 2003 potrdila Svetovna zdravstvena organizacija v šestih drugih afriških državah; ker naj bi bilo 25 % zdravil, zaužitih v državah v razvoju, ponarejenih (v Pakistanu in Nigeriji 50 %),

E. ker je po mnenju Svetovne zdravstvene organizacije razlog za 200000 smrtnih primerov na milijon smrti, ki jih vsako leto povzroči malarija, slabo ravnanje z zdravili ali zaužitje ponarejenih zdravil,

F. ker je ponarejanje zdravil prisotno na vseh celinah, in zlasti v Afriki, Aziji, Latinski Ameriki in Rusiji,

G. ker so najpomembnejši razlogi, ki po mnenju Svetovne zdravstvene organizacije omogočajo širjenje ponarejenih zdravil, pomanjkanje zakonodaje, ki prepoveduje ponarejanje zdravil, nezadostne kazenske sankcije, nezadostni ali nikakršni nacionalni predpisi na farmacevtskem področju, pomanjkljiva ali negotova oskrba z zdravili, nenadzorovano izvažanje zdravil, trgovinska dejavnost s prevelikim številom posrednikov, korupcija in navzkrižje interesov,

H. ker je trgovina z lažnimi zdravili tudi posledica neobčutljivosti in premajhnega političnega zavzemanja, nezadostnih predpisov, neustrezne sposobnosti izvajanja in zlasti v državah v razvoju nezadostnega dostopa prebivalstva do pravih zdravil, ki jih nadzorujejo javne oblasti,

I. ker z obžalovanjem ugotavlja, da se je Evropska unija pozno pridružila mednarodnemu boju proti ponarejanju, potem ko so povečana prepustnost meja in nove tehnologije (internet) omogočile porast piratstva,

1. meni, da mora Evropska unija nujno zagotoviti zadostna sredstva za boj proti nezakonitim praksam na področju piratstva in ponarejanja zdravil;

2. poziva Komisijo, naj poleg objave sporočila "Strategija za zagotavljanje spoštovanja pravic intelektualne lastnine v tretjih državah" še dodatno ukrepa; spodbuja Evropsko unijo, naj sprejme ustrezne ukrepe za boj proti zaskrbljujočemu pojavu ponarejanja zdravil na svojem ozemlju;

3. poziva Komisijo, naj sprejme pobude, da se bo v državah s šibko zakonodajo okrepila sposobnost zakonskega urejanja in nadzorovanja kakovosti zdravstvenih izdelkov in materiala na trgu ter izboljšal dostop do zdravil po sprejemljivih cenah;

4. odločno poziva Evropsko unijo, naj odigra vodilno vlogo pri oblikovanju mednarodne konvencije, na podlagi katere bi se v zakonodaje držav dodalo posebno kaznivo dejanje ponarejanja, prikrivanja in distribucije ponarejenih zdravil;

5. zahteva, da se nemudoma okrepi sodelovanje tako na nacionalni kot mednacionalni ravni med različnimi oblastmi, ki so vključene v dejavnosti proti ponarejanju;

6. vztraja pri izrednem pomenu preventivnih ukrepov v akcijskih programih, zlasti vzpostavitev struktur, sodelovanje, kampanje za ozaveščanje, ki naj bi jih izvajale predvsem javne oblasti, in politična volja za uspešno vodenje dejavnosti;

7. naroči svojemu predsedniku, naj to resolucijo posreduje Svetu, Komisiji, vladam držav članic, generalnemu sekretarju Združenih narodov in generalnemu sekretarju Svetovne zdravstvene organizacije.

--------------------------------------------------